**Revista Presei**

**7 octombrie 2014**

|  |  |  |
| --- | --- | --- |
| **Pagina** | **Publicaţie** | **Titlu** |
| **2** | **PUTEREA** | Ministrul Muncii susţine introducerea unor indemnizaţii pentru viitoarele mame fără loc de muncă |
| **3** | **PUTEREA** | *Începe sarabanda ajutoarelor pentru încălzire. Cererile se depun la Direcţiile de Asistenţă Socială* |
| **7** | **RING** | **LIPSA apei calde în Bucureşti, o posibilă PRACTICĂ COMERCIALĂ ÎNŞELĂTOARE** |
| **8** | **ADEVARUL** | **Primăria Sectorului 6 a organizat o acţiune de donare de sânge** |

**PUTEREA**

# Ministrul Muncii susţine introducerea unor indemnizaţii pentru viitoarele mame fără loc de muncă

**Ministrul Muncii, Rovana Plumb, a declarat, miercuri seara, în cadrul unei emisiuni la România TV, că susţine extinderea concediului de maternitate pentru mame prin introducerea unor facilităţi şi indemnizaţii pentru mamele care nasc şi sunt în şomaj sau nu au un loc de muncă. Ministrul a ţinut să precizeze că, în prezent, doar mămicile care au un loc de muncă beneficiază de aceste facilităţi.**

"A fost o discuţie în cadrul Forumului (de la Milano n.r) privind extinderea concediului de maternitate pentru mame. Este un model pe care eu îl îmbrăţişez de foarte mult timp, astfel încât să existe facilităţi şi indemnizaţii care se acordă mămicilor care nasc şi care sunt în şomaj sau nu au un loc de muncă, să beneficieze de ele. În momentul de faţă, la nivelul UE, ca şi în România, beneficiază de concediu de maternitate şi facilităţi acordate prin acest program doar mămicile care au loc de muncă", a precizat ministrul Rovana Plumb.

Ministrul Muncii a mai spus că măsura ar urma să se aplice inclusiv mamelor care sunt în şomaj, dar nu mai primesc indemnizaţie.

"Acesta este conceptul pe care am vrea să îl introducem şi în România, dar deocamdată azi s-a reluat discuţia şi vom vedea în viitor cum vom putea să îl aplicăm în România", a afirmat Rovana Plumb.

**PUTEREA**

# Începe sarabanda ajutoarelor pentru încălzire. Cererile se depun la Direcţiile de Asistenţă Socială

**V.G. | 2014-10-08 21:01**

**Începând cu data de 20 octombrie, bucureştenii din sectorul 6 vor putea depune cererile pentru ajutorul necesar încălzirii locuinței – sezonul rece 2014-2015. Cuantumul lunar al ajutorului pentru încălzire este stabilit prin raportare la indicatorul social de referinţă ISR a cărui valoare este stabilită prin lege la 500 lei. În sectorul 2 cererile se depun până la 20 noiembrie, iar în sectorul 3 începând cu 15 octombrie, în sectorul 1 activitatea a început deja.**

Cetăţenii care solicită acordarea de ajutoare pentru încălzirea locuinţei pentru sezonul rece 1 noiembrie 2014- 31 martie 2015 trebuie să depună, pe lângă cererea şi declaraţia pe propria răspundere, mai multe acte doveditoare. Cererea şi declaraţia pe proprie răspundere va fi primită doar în situaţia în care se vor prezenta toate documentele solicitate.

**Goana după acte**

Componenţa familiei se dovedeşte cu următoarele acte: actele de identitate ale solicitantului şi membrilor familiei (B.I., C.I., C.I.P.); certificatele de naştere ale copiilor în vârstă de până la 14 ani; certificatul de căsătorie sau, după caz, hotărârea de divorţ; adeverinţă eliberată de către asociaţia de proprietari/locatari în care se menţionează numărul membrilor de familie, numele şi prenumele acestora şi codul client. hotărâre definitivă de încuviinţare a adopţiei, de plasament familial al minorului; actul din care să rezulte calitatea de tutore sau curator, alte documente solicitate, după caz.

Veniturile se dovedesc cu următoarele acte, după caz: adeverinţă de salariat, din care să reiasă venitul net şi valoarea bonurilor de masă, prime, indemnizaţii de hrană etc.; talon de şomaj; talon de alocaţie de stat; talon de pensie, pentru toate categoriile de pensii; talon de indemnizaţie, pentru toate categoriile de indemnizaţii; adeverinţă eliberată de Casa de Pensii din care să reiasă dacă figurează cu dosar; certificat de încadrare în grad de handicap; adeverinţă de venit eliberată de Administraţia Finanţelor Publice pentru anii 2013-2014 pentru toţi membri adulţi, indiferent de venitul obţinut (în funcţie de veniturile obţinute vor putea fi solicitate la depunere acte suplimentare, de exemplu: un extras de cont pentru luna în care se depune cererea pentru a constata dacă persoana sau familia deţine un depozit bancar cu valoare mai mare de 3000 lei). alte documente doveditoare, după caz.

Locuinţa se dovedeşte cu următoarele acte, după caz: contractul de vânzare – cumpărare deţinut de titular; contractul de vânzare-cumpărare cu clauză de întreţinere sau cu clauză de habitaţie; actul de succesiune deţinut de titular; contractul de închiriere deţinut de titular; contractul de comodat deţinut de titular; împuternicirea legală întocmită de proprietarul locuinţei sau de titularul contractului de închiriere, ori de reprezentantul legal al persoanei singure care nu a împlinit vârsta de 16 ani, alte documente solicitate, după caz.

Furnizorul de gaze sau de energie electrică se dovedeşte cu factura emisă de GDF SUEZ ENERGY ROMANIA, respectiv de ENEL. Pentru persoanele care doresc să solicite ajutorul pentru încălzirea locuinţei cu energie electrică, este necesar să se facă dovada debranşării locuinţei de la energie termică, în baza unui document oficial. Pentru persoanele care au domiciliul legal situat pe raza altei unităţi administrativ-teritoriale se va depune o adeverinţă de negaţie eliberată de primăria de domiciliu din care să rezulte că nu a depus cerere pentru acordarea acestui tip de ajutor şi  certificatul fiscal eliberat de Direcţia de Impozite şi Taxe Locale.

Pentru Sectorul 6, cererea şi declaraţia pe propria răspundere, precum şi celelalte acte doveditoare privind componenţa familiei şi veniturile realizate, se înregistrează la Serviciul Ajutor Social din cadrul Direcţiei Generale de Asistenţă Socială şi Protecţia Copilului Sector 6, la sediul din Str. Floare Roşie nr.7A.

**Aspecte generale**

Titularul ajutorului pentru încălzirea locuinţei este reprezentantul familiei sau, după caz, persoana singură care îndeplineşte condiţiile legale de acodare a ajutorului, care solicită acordarea acestuia şi care poate fi după caz; proprietarul locuinţei, succesorul de drept al acestuia, persoana care a înstrăinat locuinţa în baza unui contract de vânzare-cumpărare cu clauză de întreţinere sau cu drept de habitaţie, titularul contractului de închiriere, comodat, concesiune al acestuia ori alt membru de familie major şi împuternicit de proprietarul locuinţei sau de titularul contractului de închiriere ori, după caz, reprezentantul legal al persoanei singure care nu a împlinit vârsat de 16 ani. Beneficiarul ajutorului pentru încălzirea locuinţei este familia sau persoana singură. La stabilirea venitului net lunar al familiei sau, după caz, al persoanei singure se iau în considerare toate veniturile pe care membri acesteia le-au realizat în luna anterioară depunerii cererii, inclusiv cele care provin din drepturi de asigurări sociale de stat, asigurări de şomaj, indemnizaţii, alocaţii şi ajutoare cu caracter permanent, indiferent de bugetul din care se suportă, obligaţii legale de întreţinere şi alte creanţe legale, cu excepţia: ajutorului social prevăzut de Legea 416/2001 privind venitul minim garantat, cu modificările şi completările ulterioare; alocaţiei pentru susţinerea familiei prevăzute de Legea nr. 277/2010 privind alocaţia pentru susţinerea familiei, cu modificările şi completările ulterioare; bugetului personal complementar prevăzut de Legea nr. 448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare; ajutoarelor de stat acordate în baza Ordonanţei Guvernului nr. 14/2010 privind măsuri financiare pentru reglementarea ajutoarelor de stat acordate producătorilor agricoli, începând cu anul 2010, aprobată cu modificări şi completări prin Legea nr. 74/2010, cu completările ulterioare; burselor de studiu şi a burselor sociale, precum şi a sprijinului financiar prevăzut de Hotărârea Guvernului nr. 1.488/2004 privind aprobarea criteriilor şi a cuantumului sprijinului financiar ce se acordă elevilor în cadrul Programului naţional de protecţie socială «Bani de liceu», cu modificările şi completările ulterioare.

**Dispoziţie**

Stabilirea dreptului la ajutorul pentru încălzirea locuinţei se face prin dispoziţie a primarului de sector după cum urmează: începând cu luna depunerii cererii pentru cei care au depus documentele până la data de 20 a lunii respective; începând cu luna următoare pentru cei care au depus documentele după data de 20 a lunii respective; începând cu luna depunerii cererii pentru beneficiarii de ajutor social al căror drept de ajutor social este stabilit începând cu acea lună indiferent de data la care a fost depusă cererea. Dispoziţiile de acordare a ajutorului pentru încălzirea locuinţei se emit o singură dată, pentru toată perioada sezonului rece.

**Verificare**

Pe parcursul sezonului rece, la sesizarea terţilor sau la solicitarea Agenţiei pentru Plăţi Inspecţie Socială a Municipiului Bucureşti, Serviciul Ajutor Social efectuează anchete sociale pentru verificarea situaţiilor semnalate şi determinarea cazurilor de eroare şi fraudă. În cazul în care în urma anchetelor sociale efectuate se constată că la completarea cererii şi declaraţiei pe propria răspundere privind componenţa familiei şi veniturile acesteia, familia sau persoana singură beneficiară de ajutor pentru încălzirea locuinţei nu a declarat corect numărul membrilor de familie, veniturile ori bunurile deţinute, dreptul la ajutor pentru încălzirea locuinţei încetează cu luna următoare, iar sumele plătite necuvenit cu acest titlu se recuperează în condiţiile legii, în termen de maximum 3 luni.

**Gaze naturale**

Cuantumul ajutorului pentru încălzirea locuinţei cu gaze naturale

• venit până la 155 lei- ajutor de 262 de lei

• venit între 155,1 şi 210 lei- ajutor de 190 lei

• venit între 210,1 şi 260 lei- ajutor de 150 lei

• venit între 260,1 şi 310 lei- ajutor de 120 lei

• venit între 310,1 şi 355 lei- ajutor de 90 lei

• venit între 355,1 şi 425 lei- ajutor de 70 lei

• venit între 4215,1 şi 480 lei- ajutor de 45 lei

• venit între 480,1 şi 540 lei- ajutor de 35 lei

• venit între 540,1 şi 516 lei- ajutor de 20 lei.

**Energie electrică**

Cuantumul ajutorului pentru încălzirea locuinţei cu energie electrică se acordă consumatorilor vulnerabili care nu deţin altă formă de încălzire precum şi celor care din motive tehnice sau economice au fost debranşaţi de la furnizarea energiei termice sau gazelor naturale şi care au contracte valabile de furnizare a energiei electrice.

• venit de până la 155 lei-ajutor de 240 lei

• venit între 155,1 şi 210 lei- ajutor de 216 lei

• venit între 210,1 şi 260 lei- ajutor de 192 lei

• venit între 260,1 şi  310 lei- ajutor de 168 lei

• venit între 310,1 şi 355 lei- ajutor de 144 lei

• venit între 355,1 şi 425 lei- ajutor de 120 lei

• venit între 425,1 şu 480 lei- ajutor de 96 lei

• venit între 480,1 şi 540 lei- ajutor de 72 de lei

• venit între 540,1 şi 615 lei- ajutor de 48 lei

**Energie termică**

De ajutor pot beneficia familiile care realizează venituri de până la 786 lei/membru de familie şi 1.082 lei în cazul persoanelor singure.

• până la 155 de lei - compensare de 90%

• 155,1-210 lei - 80%

• 210,1-260 lei - 70%

• 260,1-310 lei - 60%

• 310,1-355 lei - 50%

• 355,1-425 lei - 40%

• 425,1-480 lei - 30%

• 480,1-540 lei - 20%

• 540.1-615 lei - 10%

• 615,1-786 lei - 5%

***RING***

<http://www.ziarulring.ro/stiri/bucuresti/246197/2014/LIPSA-apei-calde-in-Bucuresti-o-posibila-PRACTICA-COMERCIALA-INSELATOARE->

**LIPSA apei calde în Bucureşti, o posibilă PRACTICĂ COMERCIALĂ ÎNŞELĂTOARE**

Președintele ANPC Marius Dunca a declarat că autoritatea verifică dacă lipsa apei calde în mai multe sectoare din Capitală, la sfârșitul săptămânii trecute, a fost o practică comercială incorectă, iar cel care se face vinovat riscă o amendă între 5.000 și 50.000 de lei. Astfel, pe lângă sesizarea înaintată de Primăria Sectorului 4, susținută de numeroase asociații de proprietari, au mai fost făcute aproximativ 100 de reclamații direct de bucureșteni. Primarul sectorului 4, Cristian Popescu Piedone, a anunțat luni că a formulat o sesizare la ANPC privind problemă apei calde, în care susține că RADET a încălcat clauzele contractuale care prevăd o anumită temperatură de livrare a apei, iar consumatorii vor fi nevoiți să achite un serviciu de care nu au beneficiat. Bucureștenii din sectoarele 2, 3, 4 și 5 nu au mai avut apă caldă din 2 octombrie până în seara zilei de 5 octombrie. Regia Autonomă de Distribuție a Energiei Termice (RADET) a anunțat pe site, pe 4 octombrie, că a fost nevoită să reducă temperatura apei calde, în sectoarele 2, 3, 4 și 5, din cauza reducerii presiunii și cantității de gaze livrate către ELCEN. ELCEN, furnizorul RADET, a explicat că apa caldă nu a mai fost livrată la temperaturile obișnuite în urma reducerii cantității de gaze primite de la Distrigaz. Distrigaz a limitat cantitatea de gaze livrată către ELCEN, din cauza unei datorii de 88,86 de milioane de lei, Distrigaz anunțând pe 4 octombrie că a reluat furnizarea la parametri normali. Distrigaz a mai anunțat, luni, că măsura limitării serviciului de distribuție a gazelor naturale a fost comunicată încă din 2 septembrie tuturor instituțiilor responsabile și că, după instituirea măsurii, presiunea permitea asigurarea apei calde. ELCEN a precizat că a acumulat datorii în valoare de 88 de milioane de lei către Distrigaz, în timp ce are de recuperat de la RADET aproximativ 2,5 miliarde de lei, fără a mai calcula și penalitățile, pentru energia termică livrată și neplătită în perioada noiembrie 2012 - septembrie 2014.

**ADEVARUL**

**http://adevarul.ro/news/bucuresti/primaria-sectorului-6-organizat-actiune-donare-sange-1\_5433b8cd0d133766a8bc524d/index.html**

**Primăria Sectorului 6 a organizat o acţiune de donare de sânge**

Luni dimineaţă, Primăria Sectorului 6 şi Direcţia Generală de Poliţie Locală Sector 6, în parteneriat cu Centrul de Transfuzie Sanguină Bucureşti, au organizat la sediul Poliţiei Locale o acţiune de donare de sânge.

Pentru a veni în sprijinul bolnavilor din spitalele bucureştene şi pentru că sângele nu este niciodată suficient în unităţilor sanitare, 50 de angajaţi ai autorităţii locale au donat voluntar sânge, dăruind o şansă la viaţă celor aflaţi în suferinţă. Aceasta măsură este prima dintr-o serie de acţiuni similare pe care Primăria Sectorului 6 şi direcţiile din subordine le vor organiza în perioada următoare.